P. Hrušovský, predseda NR SR: (2005-05-20):
Odporúčam teraz aj po dohode s pánom ministrom, aby sme nepokračovali dnes v rokovaní o návrhu Trestného poriadku už aj z dôvodu, že hlasovanie ukáže, ako poslanci prijmú alebo odmietnu jednotlivé pozmeňujúce návrhy, ktoré si možno vyžiadajú ďalšie zmeny návrhu Trestného poriadku. Preto odporúčam, aby sme rokovať o Trestnom poriadku začali v utorok ráno o 9.00 hodine ako o prvom bode programu a aby sme hlasovali aj v utorok o návrhu Trestného poriadku. Teraz ďakujem pánovi ministrovi a navrhovateľovi a pánovi spoločnému spravodajcovi. Prosím, aby pán minister a navrhovateľ a pán spoločný spravodajca opustili svoje miesta a uvoľnili ich pánovi ministrovi vnútra Palkovi a spoločnému spravodajcovi pánovi poslancovi Ladányimu, budeme pokračovať v prerušenom rokovaní rozpravou o vládnom návrhu zákona, ktorým sa mení a dopĺňa zákon Národnej rady Slovenskej republiky č. 315/1996 Z. z. o premávke na pozemných komunikáciách v znení neskorších predpisov a o zmene a doplnení niektorých zákonov . Chcem informovať, že do rozpravy o tomto bode programu sú prihlásení ešte poslanci Majdová, Janiš, Šimko, Novotný, Mitrík a Tóthová. Prosil by som teraz ešte navrhovateľov pozmeňujúcich návrhov k Trestnému zákonu, aby sa stretli s predkladateľom vládneho návrhu zákona Trestného, aby poprípade svoje pozmeňujúce návrhy, prípadné výhrady navrhovateľa k nim odkonzultovali ešte pred záverečným hlasovaním, aby nedošlo k zbytočným nedorozumeniam medzi navrhovateľom a predkladateľom pozmeňujúcich návrhov. Pán minister aj páni poslanci, máte k dispozícii rokovaciu sálu poslaneckého grémia. Pán minister, zoberte skupinu poslancov do tejto rokovacej sály. Teraz dávam slovo pani poslankyni Majdovej. Nech sa páči. M. Majdová, poslankyňa: Vážený pán predseda, vážený pán minister, vážené kolegyne, vážení kolegovia, dovoľte, aby som v súlade s príslušnými ustanoveniami rokovacieho poriadku predložila pozmeňujúci návrh k zákonu, ktorý prerokovávame. Pozmeňujúci návrh. V bode 45 § 129c navrhujem doplniť odsekmi 3 a 4, ktoré znejú: Odsek 3: „Do 30. júna 2006 vedú evidenciu podľa § 85 ods. 1 písm. a) a pôsobnosť pri vydávaní vodičských preukazov podľa § 77 až § 83 vykonávajú orgány Policajného zboru.“ Odsek 4: „Do 30. júna 2006 sa informácie z evidencie dopravných nehôd podľa § 86 ods. 12 poskytujú Slovenskej kancelárii poisťovateľov v tomto rozsahu: a) meno a priezvisko, adresa trvalého pobytu a rodné číslo alebo dátum narodenia vodiča vozidla účastníka dopravnej nehody, b) údaje o požití alkoholických nápojov alebo užití iných návykových látok vodičmi vozidiel, ktorí sa zúčastnili na dopravnej nehode, c) pridelené evidenčné číslo, továrenská značka, typ a rok výroby vozidla, d) dátum, čas, miesto, príčina a následky dopravnej nehody, e) útvar Policajného zboru,  ktorý dopravnú nehodu vyšetroval, a číslo, pod ktorým bola vec zaevidovaná.“ K odseku 3 chcem povedať, že s cieľom zvýšenia efektívnosti vydávania vodičských preukazov, občianskych preukazov a cestovných dokladov boli v pôsobnosti Policajného zboru vytvorené jednotné pracoviská vydávania dokladov. Súčasná právna úprava však zveruje spôsob vo veciach evidencie vodičov a vo veciach vydávania vodičských preukazov priamo okresným dopravným inšpektorátom. Preto je vydávanie všetkých uvedených dokladov v súčasnej dobe v pôsobnosti okresných dopravných inšpektorátov. Nakoľko však agendy vodičských preukazov, občianskych preukazov a cestovných dokladov sú pomerne rôznorodé, je pre zvyšovanie kvality a včasnosti vydávania týchto dokladov potrebné, aby sa touto problematikou zaoberal špecializovaný útvar. Okresné dopravné inšpektoráty sú totižto útvarmi Policajného zboru, ktorých hlavnou náplňou činnosti je zabezpečovanie dohľadu nad bezpečnosťou a plynulosťou cestnej premávky, objasňovanie dopravných nehôd, rozhodovanie v správnom konaní vo veciach priestupkov proti bezpečnosti a plynulosti cestnej premávky, vykonávanie skúšok žiadateľov o udelenie vodičského oprávnenia a dopravno-inžinierska činnosť. Vzhľadom na to je nevyhnutné, aby sa vydávanie dokladov vyčlenilo z pôsobnosti okresných dopravných inšpektorátov na špecializované útvary Policajného zboru. To však v súčasnej dobe nedovolil § 78 ods. 1 zákona č. 315/1996 Z. z., a preto sa navrhuje, aby sa prechodu správnych agend na orgány verejnej správy umožnilo zjednodušené a hlavne efektívnejšie vydávanie všetkých týchto uvedených dokladov osobitným špecializovaným pracoviskom Policajného zboru na vydávanie dokladov. K odseku 4 chcem povedať toľko, že pred časom sme v tejto snemovni prijali novelu zákona č. 91/2005 Z. z. o povinnom zmluvnom poistení zodpovednosti za škodu spôsobenú prevádzkou motorového vozidla a tiež zákon o premávke na pozemných komunikáciách. V zákone o premávke na pozemných komunikáciách bol zmenený § 86 ods. 12, ktorý upravuje poskytovanie informácií z evidencie dopravných nehôd Slovenskej kancelárii poisťovateľov. V súvislosti s touto zmenou, ako aj predchádzajúcimi zmenami však došlo k situácii, že Ministerstvo vnútra Slovenskej republiky nemôže poskytovať niektoré z údajov, ktoré sú uvedené v tomto § 86, pretože štatisticko-evidenčný systém dopravných nehôd neobsahuje v elektronickej podobe všetky údaje, ktoré sú v tomto ustanovení uvedené. Preto ministerstvo vnútra v rámci legislatívneho procesu upozorňovalo na túto skutočnosť. Ale keďže jeho pripomienky neboli v plnom rozsahu akceptované, navrhujeme prechodné obdobie, v rámci ktorého sa predpokladá dobudovanie evidencie tak, aby sa mohli poskytovať údaje podľa § 86 ods. 12 v plnom rozsahu. Podľa tohto prechodného obdobia sa budú poskytovať tie informácie, ktoré zohľadňujú možnosti súčasného stavu štatisticko-evidenčného systému dopravných nehôd. Ďakujem za pozornosť.